Imtella' Ġunju 14, 2021 Filmat: Gunners Daily Peter Schmeichel, missier il-gowler tad-Danimarka Kasper Schmeichel, ħadha qatta' bla ħabel kontra l-UEFA talli fi kliemu ġiegħlet lill-plejers Daniżi jkomplu l-partita mal-Finlandja. Partita, li twaqqfet ftit qabel l-ewwel taqsima wara li l-plejer Christian Eriksen ikkollassa , u li tkompliet aktar tard. F'kummenti mal-istazzjon ITV, Schmeichel ċaħad li l-plejers tad-Danimarka riedu jkomplu jilagħbu kif qalet il-UEFA. L-eks gowler ta' Manchester United qal li l-UEFA tathom tliet possibilitajiet: jew li jispiċċaw il-logħba minnufih, jew li jkompluha l-għada f'nofsinhar jew li ma jilagħbuhiex u jingħataw telfa walkover ta' 3-0. B'hekk, Schmeichel ta x'jifhem li l-plejers tad-Danimarka lagħbu kontra qalbhom. Il-Finlandja għelbet lid-Danimarka f'Copenhagen bl-iskor ta' 0-1 . Huma marru minn fuq mas-siegħa logħob permezz ta' daqqa ta' ras ta' Joel Pohjanpalo. Intant, fl-aħħar sigħat, il-kowċ tat-tim Daniż, Kasper Hjulmand qal li Eriksen qallu li mhux se jaqta' qalbu u li jinsab ħerqan biex jerġa' jibda jitħarreġ.